Prejav Juraja Záriša na mítingu na námestí SNP 23. 11. 1989
Volám sa Záriš Juraj, som odborný asistent Stavebnej fakulty SVŠT. Som jednateľom Verejnosti proti násiliu. V týchto dňoch som intenzívnejšie so študentmi ako kedykoľvek predtým. My, pedagógovia, sedíme s nimi celé hodiny a diskutujeme. Vidím však, že mnohí učitelia za študentmi zaostávajú. Nerozumejú, alebo nechcú rozumieť ich túžbe po slobode. Majú strach o svoje postavenie a nie sú ochotní stotožniť sa s ich požiadavkami. Ak nám leží na srdci budúcnosť národa, jeho morálne zdravie, ak nechceme stratiť v očiach svojich žiakov kredit vysokoškolských pedagógov, nebráňme nášmu prirodzenému cíteniu prejaviť sa. Naše povolanie nám nedovolí ostať v pokryteckej neutralite. Je veľmi dôležité pomôcť a poradiť študentom najmä dnes. Budúcnosť potrebuje schopných ľudí, s veľkým rozhľadom, nie polotovary.

Učitelia a nepedagogickí pracovníci vysokých škôl, buďme solidárni v týchto pohnutých a pre budúcnosť rozhodujúcich dňoch s našimi študentmi, pochopme ich a pomôžme im.

Dokumenty